《和马侯游何山》
宋代·牟巘

自还吴兴居，头童而齿豁。信意时出教，所览深以廓。

何山在何许，细路穿木末。跻攀不惮劳，历历见郛郭。

晴岚堆紫翠，正在吾屋角。世事苦坌并，我但专一壑。

嗟彼竞利者，为计自各各。缅怀安定公，雅合居台阁。

平生惟自道，未有轻造脚。朅从海陵来，姑苏亦暂泊。

湖学得公重，学子有攸托。南园庆历间，六老曾会酌。

当年马太守，高谊谁能若。直卿为之记，文字诚磊落。

厥今同姓侯，胸次有活著。长篇俄写就，传写腕欲脱。

昨闻上湖坟，寒色正错莫。樵木不为禁，宰树叹濯濯。

新祠已卜龟，华表伫立鹤。神游倘来下，旷达离尘缚。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。